Rossiyada o'zbekistonlik erkak o'z uyida pichoqlandi

Rossiyaning Sankt-Peterburg shahrida o'zbekistonlik erkak uyiga kelgan mehmonlarning pichoqlashi oqibatida beshinchi qavatdan sakradi. Bu haqda “78.ru” xabar berdi.
Voqea guvohi bo'lgan ayol 16 iyun kuni politsiyaga murojaat qilgan. Hodisa Kosigin ko'chasidagi xonadonlardan birida sodir bo'lgan. Mehmonlar spirtli ichimlik ichgach, xonadon egasi — o'zbekistonlik erkakka hujum qilib, uning tanasiga bir necha marta pichoq urgan.
Erkak jonini saqlab qolish uchun beshinchi qavatdagi derazadan sakrab, daraxtdan pastga tushgan. U o'ng sonning pastki uchdan bir qismining pichoqlangani, chap qosh yorilishi jarohati bilan kasalxonaga yotqizilgan. Holat yuzasidan qasddan badanga og'ir shikast yetkazganlikda gumon qilinib, ikki erkak qo'lga olingan va izolyatorga joylashtirilgan. Mazkur holat yuzasidan jinoyat ishi qo'zg'atilgan.
Avvalroq Rossiyada boshidan jarohat olgan o'zbekistonlik erkakning jasadi topilgandi. Shuningdek, Rossiyada o'zbekistonlik erkak balandlikdan yiqilib tushgandi.